
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:

Uznesenie Okresný súd Stará Ľubovňa v rodinnoprávnej veci navrhovateľky: A. B. C., nar. XX.X.XXXX, trvale bytom D. XXX, E. F. proti manželovi: C. C., nar. XX.XX.XXXX, trvale bytom D. XXX, E. F., v konaní o rozvod manželstva, takto rozhodol: I. Súd konanie z a s t a v u j e. II. Žiaden z účastníkov nemá nárok na náhradu trov konania. odôvodnenie: 1. Navrhovateľka sa návrhom doručeným tunajšiemu súdu dňa 15.11.2022 domáhala rozvodu manželstva. 2. Na pojednávaní dňa 10.05.2023 manžel navrhol prerušenie konania na dobu 3 mesiacov za účelom prípadného obnovenia manželského spolužitia. 3. Navrhovateľka na tomto pojednávaní súhlasila s návrhom, a teda s prerušením konania na uvedenú dobu za účelom obnovy manželského spolužitia a znormalizovania vzťahov v manželstve. 4. Podľa § 98 ods. 1 Civilného mimosporového poriadku (ďalej len „CMP“), ak to účastníci zhodne navrhnú, súd konanie preruší . 5. Podľa ods. 2 cit. zák. ustanovenia súd v konaní pokračuje na návrh po uplynutí troch mesiacov, ak sa návrh na pokračovanie v konaní nepodá do jedného roka, súd konanie zastaví. 6. Keďže strany zhodne navrhli prerušenie konania, súd konanie Uznesením zo dňa 10.05.2023 prerušil na obdobie troch mesiacov od nadobudnutia právoplatnosti tohto uznesenia. Uznesenie nadobudlo právoplatnosť dňa 01.06.2023. 7. Dňa 23.10.2023 bolo súdu doručené stanovisko navrhovateľky, z ktorého okrem iného vyplýva, že po zvážení všetkých okolností dospela k záveru, že je potrebné zachovať spoločenský účel rodiny. Vzhľadom na skutočnosť, že strany konania nepodali návrh na pokračovanie v konaní po uplynutí troch mesiacov a takýto návrh nepodali ani do jedného roka, súd s poukazom na ust. § 98 ods. 2 CMP konanie zastavil. 8. V ustanovení § 98 CMP je upravené tzv. spočívanie konania. Ide o inštitút prerušenia konania na základe zhodného návrhu manželov v konaní o rozvod manželstva. Po takomto prerušení konania môže súd pokračovať len na návrh ktoréhokoľvek z manželov, podaný najskôr po troch mesiacoch od prerušenia konania. V prípade, ak v lehote jedného roka od prerušenia konania nebol podaný návrh na pokračovanie v konaní, musí súd konanie zastaviť. Po lehote jedného roka od prerušenia konania totiž
možno dôvodne predpokladať, že navrhovateľ, a rovnako druhý z manželov, už ďalej nemajú záujem na pokračovaní v konaní. Pokračovanie v konaní o rozvod manželstva, napriek nečinnosti účastníkov konania, nie je rovnako v záujme spoločnosti, ktorá chráni rodinu a manželstvo. 9. O trovách konania súd rozhodol v zmysle § 52 CMP, podľa ktorého žiaden z účastníkov nemá nárok na náhradu trov konania, ak tento zákon neustanovuje inak. Poučenie: Proti tomuto uzneseniu je prípustné dovolanie, ktoré možno podať v lehote 15 dní odo dňa jeho doručenia na Okresnom súde Stará Ľubovňa, písomne, v štyroch vyhotoveniach. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa podáva, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

